‹‹ወደ አስመራ ግልጽ የሆነ መልዕክት አድርሰናል››
አቶ ጌታቸው ረዳ፣ የመንግሥት ኮሙዩኒኬሽን ጉዳዮች ጽሕፈት ቤት ኃላፊ ሚኒስትርበኤርትራ መንግሥት ተንኳሽነት የኢትዮጵያ መከላከያ ኃይል የአፀፋ ምላሽ ዕርምጃ መውሰዱን መንግሥት አስታወቀ፡፡ ዕርምጃው ወደ አስመራ መንግሥት ግልጽ የሆነ መልዕክት እንዳደረሰም ገልጿል፡፡በኢትዮ ኤርትራ ድንበር ጾረና አካባቢ በሁለቱም አገሮች በተደረገው ጦርነት የኢትዮጵያ ሠራዊት ኃይል በኤርትራ ወታደሮች ላይ አስፈላጊ አፀፋ ምላሽ መውሰዱን የተናገሩት የመንግሥት ኮሙዩኒኬሽን ጉዳዮች ጽሕፈት ቤት ኃላፊ ሚኒስትር አቶ ጌታቸው ረዳ በጦርነቱ የጠፋውን የሰው ሕይወትና ሌላ ጉዳት ከመናገር ተቆጥበዋል፡፡ሰኔ 7 ቀን 2008 ዓ.ም. ረፋድ በጽሕፈት ቤታቸው ለአገር ውስጥና ለውጭ አገር ጋዜጠኞች በሰጡት ጋዜጣዊ መግለጫ በድንበር አካባቢ በኢትዮጵያና በኤርትራ የፀጥታ ኃይሎች መካከል ለመጀመሪያ ጊዜ ከባድ ውጊያ መደረጉን የገለጹ ሲሆን፣ ትንኮሳው የተጀመረው በኤርትራ ወታደሮች እንደሆነም ተናግረዋል፡፡በትግራይና በጎንደር አካባቢ ታጣቂዎችን በማስረግ ሽብር መፍጠር የተለመደ እንደነበር ገልጸው፣ በዚሁ ወቅት ግን ለመጀመሪያ ጊዜ በደቡብ አካባቢ ሽብር ለመፍጠር የኤርትራ መንግሥት መንቀሳቀሱን ገልጸዋል፡፡አስመራ ውስጥ የከተመው አሸባሪው መንግሥት በተመድ የቀረበበት ሪፖርትና ተጠያቂነት ለማስቀየስ የከፈተው ጦርነት መሆኑን የገለጹት አቶ ጌታቸው፣ ጦርነቱ ሰኔ 6 ቀን 2008 ዓ.ም. ከሰዓት መቆሙንና እንደ ኤርትራ መንግሥት ባህሪ ሊቀጥልም ሊቆምም እንደሚችል ተናግረዋል፡፡የኤርትራ መንግሥት በኢትዮጵያ መከላከያ ኃይል ላይ የተሳሳተ ሥሌት እንደነበረውና ለዚህም ግልጽ መልዕክት እንደደረሰው አቶ ጌታቸው አክለዋል፡፡ (የኢትዮጵያና የኤርትራ ግጭት ላይ የተዘጋጀውን ዘገባ በፖለቲካ ገጽ ይመልከቱ)